
Parlamentul  României

Camera  Deputaţilor
Comisia pentru Sănătate şi Familie
                        Nr. 28/454/ 20 iunie 2002 

BIROULUI PERMANENT 

AL

CAMEREI DEPUTAŢILOR,

Vă înaintăm , alăturat, raportul la proiectul de Lege pentru modificarea şi completarea Legii nr.178/2000 privind produsele cosmetice, înaintat Comisiei pentru sănătate şi familie , în procedură de urgenţă, cu adresa nr.276 din 3 iunie 2002.

La întocmirea raportului , comisia a avut în vedere avizele primite de la  Comisia juridică, de disciplină şi imunităţi, Comisia pentru industrii şi servicii,  Consiliul Legislativ , precum şi punctul de vedere al Ministerului Sănătăţii şi Familiei nr.LG827 din 10.06.2002.

În raport de obiectul şi conţinutul său, proiectul de lege face parte din categoria legilor ordinare.

                PREŞEDINTE,                                                 SECRETAR,

 DEP.ACAD.PROF.DR.MIRCEA IFRIM          DEP.FARM.ION BURNEI

Parlamentul  României

Camera  Deputaţilor
Comisia pentru Sănătate şi Familie
                                                                                             Nr. 28/454/ 20 iunie 2002

R A P O R T    

asupra proiectului de Lege pentru modificarea şi completarea

Legii nr.178/2000 privind produsele cosmetice

1. Cu adresa nr.276 din 3 iunie 2002,  Comisia pentru sănătate şi familie a fost sesizată cu dezbaterea şi avizarea în fond, în procedură de urgenţă, a proiectului de Lege pentru modificarea şi completarea Legii nr.178/2000 privind produsele cosmetice. La întocmirea raportului , comisia a avut în vedere avizele primite de la  Comisia juridică, de disciplină şi imunităţi, Comisia pentru industrii şi servicii,  Consiliul Legislativ , precum şi punctul de vedere al Ministerului Sănătăţii şi Familiei nr.LG827 din 10.06.2002.

Proiectul de lege are ca obiect de reglementare modificarea şi completarea Legii nr.178/2000 privind produsele cosmetice, măsură adoptată la sugestia specialiştilor din UE, formulată cu ocazia consultărilor din luna septembrie 2001 la Bruxelles privind corelarea legislaţiei româneşti cu legislaţia comunitară în acest domeniu. Noutatea reglementării constă în stabilirea responsabilităţii producătorului pentru produsele cosmetice realizate şi în considerarea controlului realizat pe piaţă asupra produselor cosmetice ca principiu de stabilire a calităţii şi valabilităţii acestora, în folosul consumatorului. Prevederile prezentului proiect de lege vor permite transpunerea în totalitate în legislaţia românească a Directivei 76/768/CEE, cu menţinerea obiectivului principal al acesteia, respectiv protejarea sănătăţii şi securităţii

consumatorilor şi asigurarea liberei circulaţii a mărfurilor.

Faţă de cele prezentate mai sus, comisia propune Plenului Camerei Deputaţilor spre dezbatere şi aprobare proiectul de lege cu amendamentul care face obiectul raportului .

2. În raport de obiectul şi conţinutul său, proiectul de lege face parte din categoria legilor ordinare, potrivit prevederilor art.74 alin.(2) din Constituţia României.

3. La dezbaterea proiectului de lege au participat ca invitaţi, în conformitate cu prevederile art.51 şi 52 din Regulamentul Camerei Deputaţilor doamna dr.Daniela Bartoş, ministrul sănătăţii şi familiei  şi.dl.prof.dr.Radu Deac, secretar de stat în cadrul Ministerului Sănătăţii şi Familiei .

4. La lucrările comisiei din 22.05.2002 au fost prezenţi 14 deputaţi . 

Raportul comisiei a fost adoptat în unanimitate.

I. Amendamente admise

În urma dezbaterii, Comisia pentru sănătate şi familie propune adoptarea proiectului de lege cu următorul amendament:

Nr.

crt.
Textul iniţial
Text propus de Comisie

( autorul amendamentului )
Motivarea

propunerii amendamentelor

0.
1.
2.
3.

1.
Art.I, pct.6, art.12

“Art.12. – În urma efectuării acţiunii de verificare, întreprinsă de reprezentanţii împuterniciţi ai organelor de control abilitate, producătorul, reprezentantul său autorizat, beneficiarul fabricării produsului cosmetic sau persoana responsabilă pentru punerea pe piaţă a unui produs cosmetic importat este obligat să asigure accesul acestora la dosarul prevăzut la art.10, în cel mult 72 de ore de la solicitare.”
Se propune ca la art.I pct.6, art.12 să se reformuleze după cum urmează:

“Art.12. – În urma efectuării acţiunii de verificare, întreprinsă de reprezentanţii împuterniciţi ai organelor de control abilitate, producătorul, reprezentantul său autorizat, beneficiarul fabricării produsului cosmetic sau persoana responsabilă pentru punerea pe piaţă a unui produs cosmetic importat este obligat să asigure accesul acestora la datele prevăzute  la art.10, în cel mult 72 de ore de la solicitare.”

Autor: dl.dep.Petre Naidin (Grupul Parlamentar al PSD ) 


Conform Directivei europene dosarul poate presupune un set de documente pe hârtie, îndosariate, în timp ce litera şi spiritul Directivei se referă la informaţiile privind produsul cosmetic, informaţii ce pot fi în format electronic şi/sau pe hârtie.

II. AMENDAMENTE RESPINSE

În cursul dezbaterii, Comisia a respins următoarele amendamente:

Autor: dl.dep.Petre Naidin (Grupul Parlamentar al PSD ) .

Nr.

crt.
Text iniţial
Amendamentul propus şi autorul acestuia
Motivare



0.
1.
2.
3.

1.
Art.I, pct.4, art.8 lit.b)
Se propune să se reformuleze după cum urmează:

“b) adresa la care are sediul în România producătorul sau reprezentantul său autorizat;”
1. Pentru claritatea textului.

2. Sediul producătorului sau al reprezentantului său autorizat reprezintă, în fapt, adresa la care acesta este înregistrat. 



2.
Art.I, pct.5, art.10 alin.(1) text introductiv
Se propune să se reformuleze după cum urmează:

“Art.10. – (1) În scopul exercitării controlului de către autorităţile competente, producătorul , reprezentantul său autorizat, beneficiarul fabricării produsului cosmetic sau persoana responsabilă cu punerea pe piaţă a unui produs cosmetic importat trebuie să asigure accesul, la adresa specificată pe etichetă, la următoarele date:”
1. Conform Directivei europene. 

2. Formularea propusă este confuză. 



3.
Art.I, pct.6, art.13 alin.(1) lit.b)
Se propune să se reformuleze după cum urmează:

“b) adresa la care are sediul în România producătorul, reprezentantul său autorizat, beneficiarul fabricării produsului cosmetic sau persoana responsabilă pentru punerea pe piaţă a unui produs cosmetic importat sau abrevierea sa, atâta timp cât aceasta este posibil de identificat.”
1. Pentru claritatea textului. 

2. Sediul reprezintă, în fapt, adresa la care persoana juridică este înregistrată. 



               PREŞEDINTE,                                                                                                                         SECRETAR,

DEP.ACAD.PROF.DR.MIRCEA IFRIM                                                                                DEP.FARM.ION BURNEI

